再次韻楊宰
作者：陳造
朝代：宋

paragraphs: 君不見奇章平生石解顔，有得甲乙勞鎸刊。
又不見衛公平泉嚴作戒，要與山岳爭完安。
衽席杯盤易沈溺，可無雅好嬉過日。
生須玩物不流物，負山暇問誰有力。
此石擯棄歲幾周，幾人摩挱動詩愁。
不妨野鳥印爪跡，曾是畫鷁明方舟。
奇嗜豈必真無取，尤物未可輕糞土。
二公真情不激詭，靜對孱顔堪樂死。
揆予骯髒如石頑，一跌叵復能朝天。
石默不言詩爲宣，正用吟玩忘吾年。